ไทยเสี่ยงหนักภัยพิบัติโลก
รัฐแบกภาระสูง1.4พันล.ต่อปีการทำประกันภัยในปท.ยังตํ่า
29 พ.ย. 2555

รัฐแบกภาระสูง1.4พันล.ต่อปีการทำประกันภัยในปท.ยังตํ่า
เตือนไทยเสี่ยงเผชิญค่าความเสียหายในระยะยาวจากภัยพิบัติ เหตุการทำประกันในประเทศอยู่ในระดับต่ำ
บริษัท ลอยด์ สถาบันประกันภัยยักษ์ใหญ่ในอังกฤษ เปิดเผยผลการศึกษาการทำประกันภัยของภาคประชาชนและธุรกิจในประเทศต่างๆ ทั่วโลก พบว่าประเทศที่มีอัตราการเติบโตทางเศรษฐกิจในระดับสูง 17 ประเทศ รวมทั้งไทย เสี่ยงแบกรับค่าความเสียหายในระยะยาวจากภัยพิบัติ เนื่องจากประเทศมีอัตราการทำประกันภัยในระดับต่ำ 
ผลการศึกษาระบุว่า ไทยเผชิญภาวะ “ขาดดุลด้านประกันภัย” หรืออัตราการทำประกันภัยที่ต่ำกว่าระดับที่เหมาะสม สูงถึง 1,400 ล้านเหรียญสหรัฐ (ราว 4.34 หมื่นล้านบาท) ต่อปี ซึ่งหมายความว่าหากเกิดภัยพิบัติ ภาครัฐจำเป็นต้องแบกรับค่าความเสียหายในระดับสูงมาก 
“การทำประกันภัยที่เพิ่มขึ้นเพียง 1% จะช่วยลดภาระของรัฐได้มากถึง 22% ยกตัวอย่างเช่นกรณีวิกฤตอุทกภัยไทยเมื่อปีก่อน ซึ่งมีการประเมินตัวเลขความเสียหายสูงถึง 3 หมื่นล้านเหรียญสหรัฐ (ราว 9.3 แสนล้านบาท) โดยในจำนวนนี้ได้รับการคุ้มครองจากบริษัทประกันภัยเพียงแค่ 3.47% เท่านั้น ส่วนที่เหลือ 1.8 หมื่นล้านเหรียญสหรัฐ (ราว 5.58 แสนล้านบาท) ตกเป็นภาระของรัฐบาล” ลอยด์ ระบุ
สำหรับอีก 15 ประเทศที่เผชิญความเสี่ยง ได้แก่ ฮ่องกง โปแลนด์ โคลัมเบีย บราซิล เม็กซิโก ซาอุดี…อาระเบีย ชิลี ไนจีเรีย อินเดีย ตุรกี อียิปต์ ฟิลิปปินส์ เวียดนาม อินโดนีเซีย และบังกลาเทศ
ด้านนายดักลาส แม็ควิลเลียมส์ ผู้ก่อตั้งศูนย์วิจัยเศรษฐศาสตร์และธุรกิจ (ซีอีบีอาร์) ในอังกฤษ ซึ่งเป็นหน่วยงานที่ได้มอบหมายให้ลอยด์ทำการศึกษาครั้งนี้ ออกโรงเตือนว่า ช่องว่างในการทำประกันภัยในประเทศต่างๆ ฉุดรั้งศักยภาพในการฟื้นตัวของภาครัฐ ธุรกิจ และประชาชน กรณีเกิดภัยพิบัติ โดยได้เรียกร้องให้ทุกภาคส่วนของสังคม หันมาทำประกันภัยมากขึ้นเพื่อรับการคุ้มครองมากขึ้น
ความเห็นดังกล่าวสอดคล้องกับท่าทีของนายริชาร์ด วอร์ด ประธานกรรมการบริหารของลอยด์ ซึ่งเตือนว่าประเทศที่มีอัตราการเติบโตทางเศรษฐกิจในระดับสูงเสี่ยงเผชิญค่าใช้จ่ายมากขึ้นท่ามกลางการพัฒนาเศรษฐกิจอันรวดเร็วและระบบห่วงโซ่อุปทานที่เชื่อมโยงระหว่างกันมากขึ้น
ทั้งนี้ รายงานชี้ว่าการเติบโตทางเศรษฐกิจที่รวดเร็วนับตั้งแต่ปี 2523 ส่งผลให้โลกต้องเผชิญค่าความเสียหายคิดเป็นมูลค่าสูงถึง 8.7 แสนล้านเหรียญสหรัฐ (ราว 26 ล้านล้านบาท)